title: 2004/508/ES:Rozhodnutie správnej Rady Európskej agentúry pre bezpečnosť a ochranu zdravia pri práci zo 4. marca 2004, ktorým sa vykonáva nariadenie (ES) č. 1049/2001 Európskeho parlamentu a Rady týkajúce sa prístupu verejnosti k dokumentom

text:
               11.6.2004

               SK

               Úradný vestník Európskej únie

               L 210/1

      ROZHODNUTIE SPRÁVNEJ RADY EURÓPSKEJ AGENTÚRY PRE BEZPEČNOSŤ A OCHRANU ZDRAVIA PRI PRÁCI

   zo 4. marca 2004,
   ktorým sa vykonáva nariadenie (ES) č. 1049/2001 Európskeho parlamentu a Rady týkajúce sa prístupu verejnosti k dokumentom
   (2004/508/ES)
   SPRÁVNA RADA,
   so zreteľom na nariadenie Rady (ES) č. 1654/2003 z 18. júna 2003, ktorým sa mení a dopĺňa nariadenie (ES) č. 2062/94 o vytvorení Európskej agentúry pre bezpečnosť a ochranu zdravia pri práci (1),

         PRIJALA TOTO ROZHODNUTIE:
   Článok 1
   Príjemcovia
   1   Právo prístupu sa týka dokumentov agentúry, presnejšie povedané, dokumentov, ktoré agentúra vytvorí alebo dostane a ktoré sú jej vlastníctvom.
   2   Občania únie a fyzické alebo právnické osoby, ktoré sídlia alebo majú vlastnú zaregistrovanú agentúru v členskom štáte, môžu uplatniť právo na prístup k dokumentom Európskej agentúry pre bezpečnosť a ochranu zdravia pri práci (ďalej v texte len „agentúra“) podľa článku 2 ods. 1 nariadenia (ES) č. 1049/2001 týkajúceho sa prístupu verejnosti k dokumentom Európskeho parlamentu, Rady a Komisie (ďalej v texte len „nariadenie (ES) č. 1049/2001“) v súlade s týmito podrobnými pravidlami.
   2.   Podľa článku 2 ods. 2 nariadenia (ES) č. 1049/2001 občania tretích krajín, ktorí nemajú miesto pobytu v členskom štáte, a právnické osoby, ktoré nemajú zaregistrovanú agentúru v jednom z členských štátov, požívajú právo na prístup k dokumentom agentúry v rámci rovnakých podmienok, ako príjemcovia uvedení v článku 2 ods. 1 nariadenia (ES) č. 1049/2001.
   Článok 2
   Žiadosti o prístup
   1.   Žiadosti o prístup k dokumentom agentúry, ktoré nie sú verejne dostupné, je potrebné zaslať písomne na elektronickú adresu agentúry (docrequest@osha.eu.int), poštou (European Agency for Safety and Health at Work, Documentation, Gran Via, 33, 48009 Bilbao, Španielsko) alebo faxom (0034 944794383). Agentúra odpovedá na prvé žiadosti a opakované žiadosti o prístup do pätnástich pracovných dní od dátumu zaevidovania žiadosti. V prípade komplikovaných alebo objemných žiadostí sa lehota dodania môže predĺžiť o pätnásť pracovných dní. Predĺženie dodacej lehoty musí byť odôvodnené a musí sa vopred oznámiť žiadateľovi.
   2.   Ak je žiadosť nepresná, agentúra vyzve žiadateľa tak, ako je to uvedené v článku 6 ods. 2 nariadenia (ES) č. 1049/2001, aby poskytol ďalšie informácie, ktoré by umožnili identifikovať žiadaný dokument, a dodacia lehota na odpoveď začne plynúť až od okamihu, keď agentúra obdrží tieto informácie.
   3.   Každé, aj čiastočne zamietnuté rozhodnutie, uvádza dôvod zamietnutia, ktorý spočíva v jednej z výnimiek uvedených v článku 4 nariadenia (ES) č. 1049/2001, a informuje žiadateľa o opravných prostriedkoch, ktoré sú mu k dispozícii.
   Článok 3
   Spracovanie prvých žiadostí
   1.   Bez dotknutia článku 8 tohto rozhodnutia, ak nie je možné odpovedať obratom, hneď po zaevidovaní žiadosti sa žiadateľovi pošle potvrdenie o jej prijatí.
   Potvrdenie o prijatí a odpoveď sa posielajú písomne, ak je to možné, elektronickými prostriedkami.
   2.   Vedúci príslušného oddelenia informuje žiadateľa o odpovedi na jeho žiadosť.
   3.   Každá, aj čiastočne zamietnutá žiadosť informuje žiadateľa o jeho právach podať do pätnástich pracovných dní opakovanú žiadosť, aby agentúra prehodnotila svoje stanovisko.
   4.   Ak agentúra neodpovie na žiadosť v rámci predpísanej lehoty, žiadateľ je oprávnený podať opakovanú žiadosť.
   Článok 4
   Spracovanie opakovanej žiadosti
   1.   V súvislosti s opakovanou žiadosťou prijíma rozhodnutie o zamietnutí prístupu riaditeľ agentúry. O takomto kroku informuje správnu radu agentúry.
   2.   Rozhodnutie sa žiadateľovi pošle písomnou formou, ak je to možné, elektronickými prostriedkami a informuje ho o práve podať žalobu na súde prvého stupňa alebo sťažnosť u európskeho ombudsmana.
   Článok 5
   Konzultácie
   1.   Ak agentúra dostane žiadosť o prístup k dokumentu, ktorý vlastní, ale jeho pôvodca je tretia strana, preverí, či sa uplatňuje niektorý z predpokladov, ktoré sú stanovené v článku 4 nariadenia (ES) č. 1049/2001.
   2.   Ak po takomto preskúmaní agentúra usúdi, že podľa predpokladov stanovených v článku 4 nariadenia (ES) 1049/2001 musí byť prístup zamietnutý, pošle sa žiadateľovi zamietavá odpoveď bez konzultácií s treťou stranou.
   3.   Agentúra schváli žiadosť bez konzultácií s treťou stranou v prípade, že:

               a)

               požadovaný dokument už zverejnil sám autor alebo bol zverejnený podľa nariadenia (ES) č. 1049/2001 alebo podobných opatrení;

               b)

               je zrejmé, že zverejnenie alebo čiastočné zverejnenie jeho obsahu by neovplyvnilo ani jeden zo záujmov uvedených v článku 4 nariadenia (ES) č. 1049/2001.

         4.   V iných prípadoch sa konzultuje s treťou stranou. Najmä, ak sa žiadosť o prístup týka dokumentu pochádzajúceho z členského štátu, agentúra sa poradí s autorským orgánom v prípade, že:

               a)

               dokument bol zaslaný agentúre pred dátumom, od ktorého sa uplatňuje nariadenie (ES) č. 1049/2001;

               b)

               členský štát požiadal agentúru, aby nezverejnila dokument bez predbežnej dohody v súlade s článkom 4 ods. 5 nariadenia (ES) č. 1049/2001.

         5.   Tretia strana, s ktorou je potrebná konzultácia, má stanovenú lehotu na odpoveď, ktorá je minimálne päť pracovných dní, ale musí umožniť, aby agentúra dodržala vlastnú lehotu na odpoveď. Ak sa nezíska odpoveď v rámci predpísanej lehoty alebo ak nie je možné skontaktovať sa s treťou stranou alebo sa nedá vôbec identifikovať, agentúra rozhodne v súlade s pravidlami o výnimkách v článku 4 nariadenia (ES) č. 1049/2001, vezmúc do úvahy zákonné záujmy tretej strany na základe informácií, ktoré má k dispozícii.
   6.   Ak agentúra zamýšľa umožniť prístup k dokumentu vyslovene proti stanovisku autora, informuje ho o svojom úmysle zverejniť dokument po uplynutí desiatich pracovných dní a upozorní ho na opravné prostriedky, ktoré má k dispozícii, aby zabránil zverejneniu.
   Článok 6
   Vykonávanie práva na prístup
   1.   Dokumenty sa posielajú poštou, faxom a, ak je k dispozícii, aj elektronickou poštou. Ak sú dokumenty objemné alebo náročné na spracovanie, žiadateľ môže byť vyzvaný k nahliadnutiu do dokumentov na mieste. Nahliadnutie do dokumentov je bezplatné.
   2.   Ak už bol dokument uvoľnený na zverejnenie, odpoveď bude obsahovať odkaz na uverejnenie a/alebo miesto, kde je možné dokument získať a, ak je to potrebné, príslušnú internetovú adresu na stránke agentúry www.agency.osha.eu.int.
   3.   Ak požadovaný dokument bude väčší než dvadsať strán, môže sa žiadateľovi účtovať poplatok 0.10 EUR za stranu plus poštovné. O poplatkoch za iné médiá sa rozhoduje od prípadu k prípadu, ale neprekračujú primeranú výšku.
   Článok 7
   Opatrenia uľahčujúce prístup k dokumentom
   1.   Agentúra poskytne prístup do registra dokumentov za účelom nadobudnutia účinnosti práv občanov vyplývajúcich z nariadenia (ES) č. 1049/2001. Register je prístupný v elektronickej forme.
   2.   Register obsahuje názov dokumentu (v tých jazykoch, v ktorých je dostupný) a ďalšie užitočné odkazy za účelom identifikácie dokumentu.
   3.   Pomocná stránka (vo všetkých úradných jazykoch) informuje verejnosť o tom, ako je možné získať dokument. Ak je dokument zverejnený, je tam uvedený odkaz na pôvodný text.
   Článok 8
   Dokumenty s priamym prístupom pre verejnosť
   1.   Tento článok sa uplatňuje len pri dokumentoch, ktoré boli vytvorené alebo obdržané po dátume, od ktorého sa uplatňuje nariadenie (ES) č. 1049/2001.
   2.   Nasledujúce dokumenty sa poskytujú na požiadanie automaticky a sú v najväčšej možnej miere priamo prístupné v elektronickej forme:

               a)

               dokumenty pochádzajúce od tretích strán, ktoré už ich autori zverejnili alebo dali súhlas na ich zverejnenie;

               b)

               už uverejnené dokumenty v súlade s predchádzajúcim uplatnením.

         Článok 9
   Správy
   Agentúra každoročne uverejňuje v rámci svojej výročnej správy informácie týkajúce sa vykonávania tohto rozhodnutia, najmä štatistické údaje o počte žiadostí o prístup k dokumentom agentúry, o počte zamietnutých žiadostí a o dôvodoch pre ich zamietnutie v súlade s článkom 17 ods. 1 nariadenia (ES) č. 1049/2001.
   Článok 10
   Nadobudnutie účinnosti
   Toto rozhodnutie nadobúda účinnosť v deň jeho prijatia a uverejní sa v Úradnom vestníku Európskej únie.

      V Bilbao 4. marca 2004

            Za správnu radu

         Christa SCHWENG

            predsedníčka

      (1)  Ú. v. EÚ L 245, 29.9.2003, s. 38.

      (2)  Ú. v. ES L 145, 31.5.2001, s. 43.


title: Rozhodnutie č. S10 z 19. decembra 2013 , o prechode z nariadení (EHS) č. 1408/71 a č. 574/72 na nariadenia (ES) č. 883/2004 a č. 987/2009 a o uplatňovaní postupov vyplácania náhrad  Text s významom pre EHP a dohodu medzi ES a Švajčiarskom

text:
               20.5.2014

               SK

               Úradný vestník Európskej únie

               C 152/16

         ROZHODNUTIE č. S10
   z 19. decembra 2013
   o prechode z nariadení (EHS) č. 1408/71 a č. 574/72 na nariadenia (ES) č. 883/2004 a č. 987/2009 a o uplatňovaní postupov vyplácania náhrad
   (Text s významom pre EHP a dohodu medzi ES a Švajčiarskom)
   (2014/C 152/03)
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého je správna komisia zodpovedná za riešenie všetkých správnych otázok alebo otázok výkladu vznikajúcich v súvislosti s ustanoveniami nariadenia (ES) č. 883/2004 a nariadenia (ES) č. 987/2009 (2),
   so zreteľom na články 87 až 91 nariadenia (ES) č. 883/2004,
   so zreteľom na článok 64 ods. 7 a články 93 až 97 nariadenia (ES) č. 987/2009,
   keďže:

               (1)

               Nariadenia (ES) č. 883/2004 a (ES) č. 987/2009 nadobudli účinnosť 1. mája 2010 a nariadenia (EHS) č. 1408/71 a (EHS) č. 574/72 sa k tomu istému dátumu zrušili s výnimkou situácií, na ktoré sa vzťahuje článok 90 ods. 1 nariadenia (ES) č. 883/2004 a článok 96 ods. 1 nariadenia (ES) č. 987/2009.

               (2)

               Je potrebné ozrejmiť určenie dlžníckeho a veriteľského členského štátu v situáciách, v ktorých boli vecné dávky poskytnuté alebo schválené podľa nariadení (EHS) č. 1408/71 a (EHS) č. 574/72, ale náhrada nákladov na tieto dávky sa uskutočňuje po nadobudnutí účinnosti nariadení (ES) č. 883/2004 a (ES) č. 987/2009, a to najmä v prípadoch, v ktorých sa príslušnosť, pokiaľ ide o znášanie nákladov, mení v zmysle nových nariadení.

               (3)

               Je potrebné určiť, aký postup vyplácania náhrad sa uplatňuje v situáciách, keď sa žiadosti o vecné dávky podali podľa nariadení (EHS) č. 1408/71 a (EHS) č. 574/72, ale postup vyplácania náhrad sa vykonáva po dátume nadobudnutia účinnosti nariadení (ES) č. 883/2004 a (ES) č. 987/2009.

               (4)

               V odseku 5 rozhodnutia č. H1 sa ozrejmuje postavenie dokumentov (E-formulárov) a európskeho preukazu zdravotného poistenia (vrátane dočasných náhradných potvrdení) vydaných pred nadobudnutím účinnosti nariadení (ES) č. 883/2004 a (ES) č. 987/2009.

               (5)

               V ustanoveniach odseku 4 rozhodnutia S1 a článku 2 rozhodnutia č. S9 sa uvádzajú všeobecné zásady zodpovednosti pri nákladoch na dávky poskytnuté na základe platného európskeho preukazu zdravotného poistenia (EPZP), ktoré by sa mali uplatňovať aj v prechodných situáciách.

               (6)

               Podľa článkov 62 a 63 nariadenia (ES) č. 987/2009 členské štáty, ktoré nie sú uvedené v prílohe 3 k nariadeniu (ES) č. 987/2009, uhrádzajú od 1. mája 2010 na základe skutočných výdavkov vecné dávky poskytované rodinným príslušníkom, ktorí nemajú bydlisko v tom istom členskom štáte ako poistenec, a dôchodcom a ich rodinným príslušníkom.

               (7)

               Náklady na vecné dávky poskytované podľa článku 19 ods. 1, článku 20 ods. 1 a článku 27 ods. 1 a ods. 3 nariadenia (ES) č. 883/2004 znáša príslušná inštitúcia zodpovedná za náklady na vecné dávky poskytované rodinným príslušníkom, ktorí nemajú bydlisko v tom istom členskom štáte ako poistenec, a dôchodcom a ich rodinným príslušníkom v členskom štáte, v ktorom majú bydlisko.

               (8)

               Podľa článku 64 ods. 7 nariadenia (ES) č. 987/2009 členské štáty uvedené v prílohe 3 môžu po 1. máji 2010 pri výpočte pevne stanovených súm počas ďalších piatich rokov naďalej uplatňovať články 94 a 95 (EHS) č. 574/72.

               (9)

               V nariadení (ES) č. 987/2009 sa zavádzajú nové postupy vyplácania náhrad nákladov na zdravotnú starostlivosť s cieľom urýchliť vyplácanie náhrad medzi členskými štátmi a predchádzať hromadeniu žiadostí, ktoré ostávajú dlhší čas nevybavené.

               (10)

            V súvislosti s uvedenými situáciami sa ukazuje potreba transparentnosti a usmerňovania príslušných inštitúcií, aby sa zabezpečilo jednotné a koherentné uplatňovanie ustanovení Spoločenstva.
         Konajúc v súlade s podmienkami ustanovenými v článku 71 ods. 2 nariadenia (ES) č. 883/2004,
   ROZHODLA TAKTO:
   I.   Prechodná úprava určovania členského štátu zodpovedného za znášanie nákladov plánovanej liečby a nevyhnutnej starostlivosti so zreteľom na zmenu príslušnosti podľa nariadenia (ES) č. 883/2004

               1.

               Ak bolo ošetrenie,

                           —

                           vo vzťahu k členským štátom, poskytnuté osobe pred 1. májom 2010, príslušnosť, pokiaľ ide o znášanie nákladov príslušnej osoby, sa určí v súlade s ustanoveniami nariadenia (EHS) č. 1408/71,

                           —

                           vo vzťahu k Švajčiarsku, poskytnuté osobe pred 1. aprílom 2012, príslušnosť, pokiaľ ide o znášanie nákladov príslušnej osoby, sa určí v súlade s ustanoveniami nariadenia (EHS) č. 1408/71,

                           —

                           vo vzťahu k Islandu, Lichtenštajnsku a Nórsku, poskytnuté osobe pred 1. júnom 2012, príslušnosť, pokiaľ ide o znášanie nákladov príslušnej osoby, sa určí v súlade s ustanoveniami nariadenia (EHS) č. 1408/71.

               2.

               Celkové náklady na liečenie znáša inštitúcia, ktorá udelila osobe oprávnenie vycestovať do iného členského štátu na účely ošetrenia primeraného jej stavu (plánovaná liečba) podľa nariadení (EHS) č. 1408/71 a č. 574/72

                           —

                           ak, vo vzťahu k členským štátom, bolo toto ošetrenie čiastočne alebo úplne poskytnuté po 30. apríli 2010,

                           —

                           ak, vo vzťahu k Švajčiarsku, bolo toto ošetrenie čiastočne alebo úplne poskytnuté po 31. marci 2012,

                           —

                           ak, vo vzťahu k Islandu, Lichtenštajnsku a Nórsku, bolo toto ošetrenie čiastočne alebo úplne poskytnuté po 31. máji 2012.

               3.

               Ak sa ošetrenie začalo osobe poskytovať podľa článku 22 ods. 3 písm. a) alebo článku 31 ods. 1 písm. a) nariadenia (EHS) č. 1408/71, náklady na takéto ošetrenie by sa mali znášať v súlade s ustanoveniami uvedených článkov aj v prípade, že príslušnosť, pokiaľ ide o znášanie nákladov príslušnej osoby, bola zmenená v súlade s ustanoveniami nariadenia (ES) č. 883/2004. Ak však toto ošetrovanie pokračuje,

                           —

                           vo vzťahu k členským štátom aj po 31. máji 2010, náklady, ktoré vzniknú po uvedenom dátume, znáša inštitúcia príslušná podľa nariadenia (ES) č. 883/2204,

                           —

                           vo vzťahu k Švajčiarsku aj po 30. apríli 2012, náklady, ktoré vzniknú po uvedenom dátume, znáša inštitúcia príslušná podľa nariadenia (ES) č. 883/2204,

                           —

                           vo vzťahu k Islandu, Lichtenštajnsku a Nórsku aj po 30. júni 2012, náklady, ktoré vzniknú po uvedenom dátume, znáša inštitúcia príslušná podľa nariadenia (ES) č. 883/2204.

               4.

               Ak sa ošetrenie poskytlo podľa článku 19 ods. 1 alebo 27 ods. 1 nariadenia (ES) č. 883/2004

                           —

                           vo vzťahu k členským štátom po 30. apríli 2010 na základe platného EPZP vydaného pred 1. májom 2010, žiadosť o náhradu nákladov na takéto ošetrenie nemožno odmietnuť na základe toho, že v súlade s ustanoveniami nariadenia (ES) č. 883/2004 došlo k zmene príslušnosti, pokiaľ ide o náklady danej osoby na zdravotnú starostlivosť,

                           —

                           vo vzťahu k Švajčiarsku po 31. marci 2012 na základe platného EPZP vydaného pred 1. aprílom 2012, žiadosť o náhradu nákladov na takéto ošetrenie nemožno odmietnuť na základe toho, že v súlade s ustanoveniami nariadenia (ES) č. 883/2004 došlo k zmene príslušnosti, pokiaľ ide o náklady danej osoby na zdravotnú starostlivosť,

                           —

                           vo vzťahu k Islandu, Lichtenštajnsku a Nórsku po 31. máji 2012 na základe platného EPZP vydaného pred 1. júnom 2012, žiadosť o náhradu nákladov na takéto ošetrenie nemožno odmietnuť na základe toho, že v súlade s ustanoveniami nariadenia (ES) č. 883/2004 došlo k zmene príslušnosti, pokiaľ ide o náklady danej osoby na zdravotnú starostlivosť.

         Inštitúcia, ktorá je povinná nahradiť náklady na dávky poskytnuté na základe EPZP, môže žiadať, aby inštitúcia, v ktorej bola osoba riadne registrovaná v čase priznania dávok, nahradila náklady na tieto dávky prvej inštitúcii, alebo ak osoba nebola oprávnená používať EPZP, aby vec vyriešila s dotknutou osobou.
   II.   Postup pri náhrade na základe skutočných výdavkov vo vzťahu k členským štátom

               1.

               Na žiadosti o náhradu na základe skutočných výdavkov zaznamenaných na účtoch veriteľského členského štátu pred 1. májom 2010 sa vzťahujú finančné ustanovenia nariadenia (EHS) č. 574/72.
               Tieto žiadosti sa predložia styčnému orgánu dlžníckeho členského štátu najneskôr 31. decembra 2011.

               2.

               Na všetky žiadosti o úhradu na základe skutočných výdavkov zaznamenaných na účtoch veriteľského členského štátu po 30. apríli 2010 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009.

         III.   Postup pri náhrade na základe skutočných výdavkov vo vzťahu k Švajčiarsku

               1.

               Na žiadosti o náhradu vo vzťahu k Švajčiarsku na základe skutočných výdavkov zaznamenaných na účtoch veriteľského štátu pred 1. aprílom 2012 sa vzťahujú finančné ustanovenia nariadenia (EHS) č. 574/72.

               2.

               Všetky žiadosti o náhradu vo vzťahu k Švajčiarsku na základe skutočných výdavkov zaznamenaných na účtoch veriteľského štátu do 31. marca 2012 sa predložia styčnému orgánu dlžníckeho členského štátu najneskôr 31. decembra 2013.

               3.

               Na všetky žiadosti o úhradu vo vzťahu k Švajčiarsku na základe skutočných výdavkov zaznamenaných na účtoch veriteľského štátu po 31. marci 2012 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009.

         IV.   Postup pri náhrade na základe skutočných výdavkov vo vzťahu k Islandu, Lichtenštajnsku a Nórsku

               1.

               Na žiadosti o náhradu vo vzťahu k Islandu, Lichtenštajnsku a Nórsku na základe skutočných výdavkov zaznamenaných na účtoch veriteľského štátu pred 1. júnom 2012 sa vzťahujú finančné ustanovenia nariadenia (EHS) č. 574/72.

               2.

               Všetky žiadosti o náhradu vo vzťahu k Islandu, Lichtenštajnsku a Nórsku na základe skutočných výdavkov zaznamenaných na účtoch veriteľského štátu do 31. mája 2012 sa predložia styčnému orgánu dlžníckeho členského štátu najneskôr 31. decembra 2013.

               3.

               Na všetky žiadosti o úhradu vo vzťahu k Islandu, Lichtenštajnsku a Nórsku na základe skutočných výdavkov zaznamenaných na účtoch veriteľského štátu po 31. máji 2012 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009.

         V.   Postup pri náhrade na základe pevne stanovených súm vo vzťahu k členským štátom

               1.

               Priemerné náklady týkajúce sa obdobia do roku 2009 a vrátane tohto roku sa predložia rade audítorov najneskôr 31. decembra 2011. Priemerné náklady za rok 2010 sa predložia rade audítorov najneskôr 31. decembra 2012.

               2.

               Všetky žiadosti o náhradu na základe pevne stanovených súm uverejnených v Úradnom vestníku Európskej únie pred 1. májom 2010 sa predložia najneskôr 1. mája 2011.

               3.

               Na všetky žiadosti o úhradu na základe pevne stanovených súm uverejnených po 30. apríli 2010 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009. Článok 67 ods. 2 nariadenia (ES) č. 987/2009 sa neuplatňuje na zoznamy týkajúce sa referenčných rokov pred nadobudnutím účinnosti nariadenia (ES) č. 987/2009.

         VI.   Postup pri náhrade na základe pevne stanovených súm vo vzťahu k Švajčiarsku

               1.

               Priemerné náklady vo vzťahu k Švajčiarsku týkajúce sa obdobia do roku 2011 a vrátane tohto roku sa predložia rade audítorov najneskôr 31. decembra 2013. Priemerné náklady za rok 2012 sa predložia rade audítorov najneskôr 31. decembra 2014.

               2.

               Všetky žiadosti o náhradu vo vzťahu k Švajčiarsku na základe pevne stanovených súm uverejnených v Úradnom vestníku Európskej únie pred 1. aprílom 2012 sa predložia najneskôr 1. apríla 2013.

               3.

               Na všetky žiadosti o úhradu vo vzťahu k Švajčiarsku na základe pevne stanovených súm uverejnené po 31. marci 2012 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009. Článok 67 ods. 2 nariadenia (ES) č. 987/2009 sa neuplatňuje na zoznamy týkajúce sa referenčných rokov pred nadobudnutím účinnosti nariadenia (ES) č. 987/2009.

         VII.   Postup pri náhrade na základe pevne stanovených súm vo vzťahu k Islandu, Lichtenštajnsku a Nórsku

               1.

               Priemerné náklady vo vzťahu k Islandu, Lichtenštajnsku a Nórsku týkajúce sa obdobia do roku 2011 a vrátane tohto roku sa predložia rade audítorov najneskôr 31. decembra 2013. Priemerné náklady za rok 2012 sa predložia rade audítorov najneskôr 31. decembra 2014.

               2.

               Všetky žiadosti o náhradu vo vzťahu k Islandu, Lichtenštajnsku a Nórsku na základe pevne stanovených súm uverejnených v Úradnom vestníku Európskej únie pred 1. júnom 2012 sa predložia najneskôr 1. júna 2013.

               3.

               Na všetky žiadosti o úhradu vo vzťahu k Islandu, Lichtenštajnsku a Nórsku na základe pevne stanovených súm uverejnených po 31. máji 2012 sa vzťahujú nové pravidlá v súlade s ustanoveniami článkov 66 až 68 nariadenia (ES) č. 987/2009. Článok 67 ods. 2 nariadenia (ES) č. 987/2009 sa neuplatňuje na zoznamy týkajúce sa referenčných rokov pred nadobudnutím účinnosti nariadenia (ES) č. 987/2009.

         VIII.   Nenamietané pohľadávky predložené podľa nariadenia (EHS) č. 574/72

               1.

               Nenamietané pohľadávky vo vzťahu k členským štátom sa uhradia čo najskôr, najneskôr však do 12 mesiacov odo dňa nadobudnutia účinnosti tohto rozhodnutia.

               2.

               Nenamietané pohľadávky vo vzťahu k Švajčiarsku, Islandu, Lichtenštajnsku a Nórsku sa uhradia čo najskôr, najneskôr však do 24 mesiacov odo dňa nadobudnutia účinnosti tohto rozhodnutia.

         IX.   Namietané pohľadávky predložené podľa nariadenia (EHS) č. 574/72

               1.

               Námietky voči dotknutým pohľadávkam vo vzťahu k členským štátom musia byť styčnému orgánu veriteľského členského štátu doručené do 12 mesiacov od dátumu nadobudnutia účinnosti tohto rozhodnutia. Námietky doručené po tomto dátume môžu byť zamietnuté.

               2.

               Námietky voči dotknutým pohľadávkam vo vzťahu k Švajčiarsku, Islandu, Lichtenštajnsku a Nórsku musia byť styčnému orgánu veriteľského štátu doručené do 24 mesiacov od dátumu nadobudnutia účinnosti tohto rozhodnutia. Námietky doručené po tomto dátume môžu byť zamietnuté.

               3.

               Odpovede na tieto námietky vo vzťahu k členským štátom musia byť styčnému orgánu dlžníckeho členského štátu doručené najneskôr do 12 mesiacov od konca mesiaca, v ktorom bola námietka doručená, a najneskôr do 24 mesiacov od dátumu nadobudnutia účinnosti tohto rozhodnutia. Styčný orgán veriteľského členského štátu poskytne odpoveď a predloží dôkazy požadované v uvedenej námietke.

               4.

               Odpovede na tieto námietky vo vzťahu k Švajčiarsku, Islandu, Lichtenštajnska a Nórska musia byť styčnému orgánu veriteľského štátu doručené najneskôr do 12 mesiacov od konca mesiaca, v ktorom bola námietka doručená, a najneskôr do 36 mesiacov od dátumu nadobudnutia účinnosti tohto rozhodnutia. Styčný orgán veriteľského štátu poskytne odpoveď a predloží dôkazy požadované v uvedenej námietke.

               5.

               Namietané pohľadávky vo vzťahu k členským štátom sa definitívne vysporiadajú a uhradia najneskôr do 24 mesiacov odo dňa nadobudnutia účinnosti tohto rozhodnutia.

               6.

               Namietané pohľadávky vo vzťahu k Švajčiarsku, Islandu, Lichtenštajnsku a Nórsku sa definitívne vysporiadajú a uhradia najneskôr do 36 mesiacov odo dňa nadobudnutia účinnosti tohto rozhodnutia.

               7.

               V prípade, že odpoveď nebude v týchto lehotách doručená, sa námietka považuje za prijatú. Odpovede doručené styčnému orgánu dlžníckeho štátu po tomto dátume môžu byť zamietnuté.

         X.   Uľahčenie postupu

               1.

               Na pohľadávky, ktoré neboli vysporiadané vo vyššie uvedených lehotách a na ktoré ani jedna zo strán neuplatnila do šiestich mesiacov od uplynutia lehoty splatnosti postup ustanovený v článku 67 ods. 7 nariadenia (ES) č. 987/2009, sa neprihliada.

               2.

               Styčné orgány štátov sa môžu dvojstranne dohodnúť na všeobecnom riešení, pokiaľ ide o konečné vysporiadanie pohľadávok, pričom nemusia riešiť každý jednotlivý prípad.

         XI.   Záverečné ustanovenia

               1.

               Hlavnou zásadou pri uplatňovaní prechodnej úpravy má byť dobrá spolupráca medzi inštitúciami, pragmatizmus a flexibilita.

               2.

               Toto rozhodnutie sa uverejní v Úradnom vestníku Európskej únie. Uplatňuje sa odo dňa jeho uverejnenia.

               3.

               Toto rozhodnutie nahrádza rozhodnutie č. S7 z 22. decembra 2009.

            predsedníčka správnej komisie

         Mariana ŽIUKIENĖ

      (1)  Ú. v. EÚ L 166, 30.4.2004, s. 1.

      (2)  Ú. v. EÚ L 284, 30.10.2009, s. 1.


title: Rozhodnutie Rady (EÚ) 2017/1334 z 11. júla 2017, ktorým sa vymenúva člen Výboru regiónov navrhnutý Talianskou republikou

text:
               18.7.2017

               SK

               Úradný vestník Európskej únie

               L 185/45

         ROZHODNUTIE RADY (EÚ) 2017/1334
   z 11. júla 2017,
   ktorým sa vymenúva člen Výboru regiónov navrhnutý Talianskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh talianskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčného obdobia pána Augusta ROLLANDINA sa uvoľnilo jedno miesto člena Výboru regiónov,

         PRIJALA TOTO ROZHODNUTIE:
   Článok 1
   Na zvyšný čas súčasného funkčného obdobia, ktoré trvá do 25. januára 2020, sa za člena Výboru regiónov vymenúva:

               —

               pán Pierluigi MARQUIS, Consigliere e Presidente della Regione Autonoma Valle d'Aosta.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 11. júla 2017

            Za Radu

            predseda

         T. TÕNISTE

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: 2006/45/ES: Rozhodnutie Komisie z  20. decembra 2005 , ktorým sa zrušuje rozhodnutie 2001/381/ES, ktorým sa prijíma záväzok ponúknutý v súvislosti s dovozom niektorých hliníkových plechových fólií s pôvodom v Rusku

text:
               31.1.2006

               SK

               Úradný vestník Európskej únie

               L 26/13

      ROZHODNUTIE KOMISIE

   z 20. decembra 2005,
   ktorým sa zrušuje rozhodnutie 2001/381/ES, ktorým sa prijíma záväzok ponúknutý v súvislosti s dovozom niektorých hliníkových plechových fólií s pôvodom v Rusku
   (2006/45/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), a najmä na jeho článok 8,
   po konzultácii s poradným výborom,
   keďže:
   A.   PREDCHÁDZAJÚCE KONANIE

               (1)

               Nariadením (ES) č. 950/2001 (2) Rada uložila konečné antidumpingové clo na dovoz niektorých hliníkových fólií („HF“) s pôvodom inter alia v Rusku. Rozhodnutím 2001/381/ES (3) Komisia prijala záväzok ponúknutý ruským vyvážajúcim výrobcom, spoločnosťou Joint Stock „United Company Siberian Aluminium“, ktorý si od toho času zmenil meno (4) na Open Joint Stock Company Rusal Sayanal (ďalej len „Sayanal“).

         B.   ZRUŠENIE ROZHODNUTIA 2001/381/ES

               (2)

               Na žiadosť predloženú spoločnosťou Sayanal Komisia začala (5) čiastočné predbežné preskúmanie, ktoré bolo v rozsahu obmedzené na preskúmanie dumpingu v súlade s článkom 11 ods. 3 základného nariadenia.

               (3)

               Zistenia vyplývajúce z preskúmania, ktoré sú podrobne uvedené v nariadení Rady (ES) č. 161/2006 (6), preukázali, že zo strany spoločnosti už nedochádza k dumpingu. V dôsledku uvedeného bola sadzba antidumpingového cla uplatniteľného na dovoz HF spoločnosťou Sayanal stanovená v spomínanom nariadení na 0 %.

               (4)

               So zreteľom na uvedené by malo byť rozhodnutie 2001/381/ES, ktorým Komisia prijala záväzok od spoločnosti Sayanal, zrušené,

         ROZHODLA TAKTO:
   Článok 1
   Rozhodnutie 2001/381/ES sa týmto zrušuje.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 20. decembra 2005

            Za Komisiu

         Peter MANDELSON

            člen Komisie

      (1)  Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č. 461/2004 (Ú. v. EÚ L 77, 13.3.2004, s. 12).

      (2)  Ú. v. ES L 134, 17.5.2001, s. 1. Nariadenie zmenené a doplnené nariadením (ES) č. 998/2004 (Ú. v. EÚ L 183, 20.5.2004, s. 4).

      (3)  Ú. v. ES L 134, 17.5.2001, s. 67.

      (4)  Pozri oznámenie 2004/C 193/03, Ú. v. EÚ C 193, 29.7.2004, s. 3.

      (5)  Ú. v. EÚ C 285, 23.11.2004, s. 3.

      (6)  Pozri stranu 1 tohto úradného vestníka.


title: Rozhodnutie Rady (EÚ) 2017/900 z 22. mája 2017 o zriadení ad hoc pracovnej skupiny pre článok 50 Zmluvy o EÚ, ktorej predsedá Generálny sekretariát Rady

text:
               25.5.2017

               SK

               Úradný vestník Európskej únie

               L 138/138

         ROZHODNUTIE RADY (EÚ) 2017/900
   z 22. mája 2017
   o zriadení ad hoc pracovnej skupiny pre článok 50 Zmluvy o EÚ, ktorej predsedá Generálny sekretariát Rady
   RADA EURÓPSKEJ ÚNIE
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie, a najmä na jej článok 240 ods.3,
   so zreteľom na rozhodnutie Európskej rady 2009/881/EÚ z 1. decembra 2009 o vykonávaní predsedníctva Rady (1), a najmä na jeho článok 4,
   keďže:

               (1)

               Európska rada dostala 29. marca 2017 oznámenie Spojeného kráľovstva o jeho úmysle vystúpiť z Európskej únie, čím sa začal proces podľa článku 50 Zmluvy o Európskej Únii (Zmluva o EÚ).

               (2)

               Európska rada prijala 29. apríla 2017 usmernenia v zmysle článku 50 ods. 2 Zmluvy o EÚ. Schválila predovšetkým procedurálne opatrenia uvedené v prílohe k vyhláseniu 27 hláv štátov alebo predsedov vlád, ako aj predsedov Európskej rady a Európskej komisie z 15. decembra 2016. V súlade s bodom 4 uvedenej prílohy, Rada a Výbor stálych predstaviteľov vlád členských štátov (ďalej len „Coreper“) medzi zasadnutiami Európskej rady s pomocou osobitnej pracovnej skupiny so stálym predsedom zabezpečia, aby sa rokovania viedli v súlade s usmerneniami Európskej rady a smernicami Rady na rokovania, a poskytnú usmernenie vyjednávačovi Únie.

               (3)

               Mala by sa preto zriadiť ad hoc pracovná skupina pre článok 50 Zmluvy o EÚ (ďalej len „ad hoc pracovná skupina“) so stálym predsedom.

               (4)

                  Ad hoc pracovná skupina by mala pomáhať Coreperu a Rade vo všetkých záležitostiach týkajúcich sa vystúpenia Spojeného kráľovstva z Únie. Táto ad hoc pracovná skupina by mala najmä pomáhať Coreperu a Rade počas rokovaní podľa článku 50 Zmluvy o EÚ, a to v súlade s usmerneniami Európskej rady a smernicami Rady na rokovania. Ad hoc pracovná skupina by okrem toho mohla poskytovať pomoc v záležitostiach týkajúcich sa procesu podľa článku 50 Zmluvy o EÚ, ktoré nie sú predmetom rokovaní so Spojeným kráľovstvom.

               (5)

               Vzhľadom na to, že proces podľa článku 50 Zmluvy o EÚ je dočasný, ad hoc pracovná skupina by mala po splnení svojho mandátu zaniknúť.

               (6)

               Člen Európskej rady alebo Rady, ktorý zastupuje vystupujúci členský štát, sa v nadväznosti na oznámenie podľa článku 50 Zmluvy o EÚ nezúčastňuje na rokovaniach Európskej rady alebo Rady ani na rozhodnutiach, ktoré sa ho týkajú,

         PRIJALA TOTO ROZHODNUTIE:
   Článok 1
   Týmto sa zriaďuje ad hoc pracovná skupina pre článok 50 Zmluvy o EÚ.
   Tejto skupine predsedá Generálny sekretariát Rady.
   Článok 2

      Ad hoc pracovná skupina pre článok 50 Zmluvy o EÚ pomáha Coreperu a Rade vo všetkých záležitostiach týkajúcich sa vystúpenia Spojeného kráľovstva z Únie.
   Po splnení svojho mandátu zanikne.
   Článok 3
   Toto rozhodnutie nadobúda účinnosť dňom jeho prijatia.
   Uverejní sa v Úradnom vestníku Európskej únie.

      V Bruseli 22. maja 2017

            Za Radu

            predseda

         L. GRECH

      (1)  Ú. v. EÚ L 315, 2.12.2009, s. 50.


title: 2006/667/ES,Euratom: Rozhodnutie zástupcov vlád členských štátov z  20. septembra 2006 , ktorým sa vymenúva sudca Súdu prvého stupňa Európskych spoločenstiev

text:
               5.10.2006

               SK

               Úradný vestník Európskej únie

               L 274/15

      ROZHODNUTIE ZÁSTUPCOV VLÁD ČLENSKÝCH ŠTÁTOV

   z 20. septembra 2006,
   ktorým sa vymenúva sudca Súdu prvého stupňa Európskych spoločenstiev
   (2006/667/ES, Euratom)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 224,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 140,
   keďže:
   na základe článkov 5 a 7 v spojení s článkom 47 Protokolu o štatúte Súdneho dvora a po odstúpení Verice TRSTENJAKOVEJ je potrebné pristúpiť k vymenovaniu sudcu Súdu prvého stupňa Európskych spoločenstiev na zvyšný čas jeho funkčného obdobia, ktoré trvá do 31. augusta 2007,
   ROZHODLI TAKTO:
   Článok 1
   Miro PREK sa vymenúva za sudcu Súdu prvého stupňa Európskych spoločenstiev s platnosťou odo dňa zloženia sľubu do 31. augusta 2007.
   Článok 2
   Toto rozhodnutie sa uverejní v Úradnom vestníku Európskej únie.

      V Bruseli 20. septembra 2006

            predseda

         E. KOSONEN


title: Rozhodnutie Komisie z 30. júla 1997 o aktualizácii čiastok špecifikovaných v nariadení (Euratom, ESUO, ES) č. 3418/93, ktorým sa ustanovujú podrobné pravidlá na vykonanie rozpočtového nariadenia

text:
Dôležité právne oznámenie

|

31997D0594

Úradný vestník L 239 , 30/08/1997 S. 0054 - 0055

		Rozhodnutie Komisiez 30. júla 1997o aktualizácii čiastok špecifikovaných v nariadení (Euratom, ESUO, ES) č. 3418/93, ktorým sa ustanovujú podrobné pravidlá na vykonanie rozpočtového nariadenia(97/594/ESUO, ES, Euratom)KOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,so zreteľom na Zmluvu o založení Európskeho spoločenstva pre atómovú energiu,so zreteľom na Zmluvu o založení Európskeho spoločenstva uhlia a ocele,so zreteľom na nariadenie Komisie (Euratom, ESUO, ES) č. 3418/93 z 9. decembra 1993, ktorým sa ustanovujú podrobné pravidlá na vykonanie niektorých ustanovení rozpočtového nariadenia z 21. decembra 1977 [1], a najmä na jeho článok 145,keďže index spotrebiteľských cien (EUR 15) bol v decembri 1992 na úrovni 136,77, v decembri 1993 na úrovni 141,40, v decembri 1994 na úrovni 145,70 a v decembri 1995 na úrovni 150,00;keďže podľa článku 145 nariadenia (Euratom, ESUO, ES) č. 3418/93 by sa mali s účinnosťou od 1. januára 1997 prispôsobiť paušálne čiastky upresnené v uvedenom nariadení,ROZHODLA TAKTO:Článok 1Stanovené čiastky upresnené v nariadení (Euratom, ESUO, ES) č. 3418/93 sa s účinnosťou od 1. januára 1997 aktualizujú takto:TROJROČNÁ INDEXÁCIA(V ECU) || 1. január 1994 | 1. január 1997 |Články 81 a 130 | 350 | 400 |Článok 109 prvá zarážka | 900 | 1000 |Článok 109 druhá zarážka | 2400 | 2600 |Článok 31 tretia zarážka | 3300 | 3600 |Článok 132 ods. 1 písm. a) | 7000 | 7700 |Článok 106 | 12000 | 13200 |Článok 110 druhá zarážka písm. c) | 30000 | 32900 |Článok 107 | 42000 | 46000 |Článok 110 druhá zarážka písm. b) | 90000 | 98700 |Článok 108 | 300000 | 329000 |Článok 132 ods. 1 písm. b) | 340000 | 372900 |Článok 110 druhá zarážka písm. a) | 420000 | 460600 |ROČNÁ INDEXÁCIA(V ECU) || 1. január 1994 | 1. január 1997 || |Účtovník | Článok 31 prvá zarážka | 120 | 131 |Asistent účtovníka | Článok 31 druhá zarážka | 80 | 87 |Správca zálohových platieb | Článok 31 tretia zarážka | 40 | 44 |Článok 2Toto rozhodnutie oznámi ostatným orgánom a inštitúciám spoločenstva účtovník Komisie.V Bruseli 30. júla 1997Za KomisiuErkki Liikanenčlen Komisie[1] Ú. v. ES L 315, 16.12.1993, s. 1.--------------------------------------------------


title: Rozhodnutie Európskeho parlamentu z 5. mája 2010 o absolutóriu za plnenie všeobecného rozpočtu Európskej únie za rozpočtový rok 2008, oddiel VI – Európsky hospodársky a sociálny výbor

text:
               25.9.2010

               SK

               Úradný vestník Európskej únie

               L 252/93

         ROZHODNUTIE EURÓPSKEHO PARLAMENTU
   z 5. mája 2010
   o absolutóriu za plnenie všeobecného rozpočtu Európskej únie za rozpočtový rok 2008, oddiel VI – Európsky hospodársky a sociálny výbor
   (2010/502/EÚ)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2008 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2008 – zväzok I (C7-0177/2009) (2),
   so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2008,
   so zreteľom na výročnú správu Dvora audítorov o plnení rozpočtu za rozpočtový rok 2008 spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu (A7-0080/2010),

               1.

               udeľuje generálnemu tajomníkovi Európskeho hospodárskeho a sociálneho výboru absolutórium za plnenie rozpočtu Európskeho hospodárskeho a sociálneho výboru za rozpočtový rok 2008;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 71, 14.3.2008.

      (2)  Ú. v. EÚ C 273, 13.11.2009, s. 1.

      (3)  Ú. v. EÚ C 269, 10.11.2009, s. 1.

      (4)  Ú. v. EÚ C 273, 13.11.2009, s. 122.

      (5)  Ú. v. ES L 248, 16.9.2002, s. 1.
    ---documentbreak---

               25.9.2010

               SK

               Úradný vestník Európskej únie

               L 252/94

         UZNESENIE EURÓPSKEHO PARLAMENTU
   z 5. mája 2010
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2008, oddiel VI – Európsky hospodársky a sociálny výbor
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2008 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2008 – zväzok I (C7-0177/2009) (2),
   so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2008,
   so zreteľom na výročnú správu Dvora audítorov o plnení rozpočtu za rozpočtový rok 2008 spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES a na článok 314 ods. 10 a články 317, 318 a 319 Zmluvy o fungovaní Európskej únie,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 77 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu (A7-0080/2010),

               A.

               keďže „občania majú právo vedieť, na čo sa vynakladajú ich dane a ako sa zaobchádza s právomocou zverenou politickým orgánom“ (6);

               1.

               konštatuje, že v roku 2008 mal Európsky hospodársky a sociálny výbor (EHSV) k dispozícii viazané rozpočtové prostriedky v celkovej výške 118 miliónov EUR (v roku 2007: 116 miliónov EUR) s mierou využitia 95,64 %, rovnakou ako priemer ostatných inštitúcií (95,67 %);

               2.

               poukazuje na to, že Dvor audítorov vo svojej výročnej správe uviedol, že čo sa týka EHSV, audit nedal podnet na žiadne významné pripomienky;

               3.

               berie na vedomie mierny nárast v počte stálych pracovných miest (700 pracovných miest v roku 2008; 695 pracovných miest v roku 2007) pridelených EHSV a skutočnosť, že takmer všetky tieto pracovné miesta sa zaplnili (14 voľných pracovných miest v roku 2008; 8 voľných pracovných miest v roku 2007); víta prijatie a implementáciu strednodobého plánu sekretariátom (stratégia na obdobie rokov 2008 – 2013) na podporu rovnakých príležitostí a rozmanitosti, najmä zavedenie všeobecných pravidiel flexibilného pracovného času v budúcnosti, ako aj strednodobý plán odbornej prípravy (2008 – 2010) a rozvoj politiky mobility pracovníkov, a s potešením očakáva správy o pokroku v politike ľudských zdrojov;

               4.

               poukazuje na poznámku Dvora audítorov v prílohe 11.2 výročnej správy o rozdielnom prístupe EHSV (ako aj Európskeho parlamentu) pri uplatňovaní ustanovení služobného poriadku, pokiaľ ide o multiplikačný faktor; zdôrazňuje, že EHSV týmto udeľuje svojim zamestnancom finančnú výhodu, ktorú ostatné inštitúcie neudeľujú, a že výsledkom toho sú vyššie výdavky; opakuje, že ustanovenia služobného poriadku týkajúce sa multiplikačného faktora by mali všetky inštitúcie interpretovať a implementovať rovnako; berie na vedomie, že EHSV mieni dať svoju prax do súladu s očakávaným rozsudkom Súdu pre verejnú službu;

               5.

               víta plnenie Dohody o administratívnej spolupráci medzi EHSV a Výborom regiónov (VR) v období rokov 2008 – 2014 a vyzýva EHSV a VR, aby informovali o pokroku v harmonizácii svojich noriem vnútornej kontroly, ako aj o príslušných finančných postupoch súvisiacich so spoločnými službami; berie na vedomie vzájomne uspokojivé riešenie rozdelenia overovacej funkcie v rámci spoločných služieb na základe „pôvodu“ povoľujúceho úradníka zodpovedného za danú oblasť z jedného alebo druhého výboru;

               6.

               pripomína, že rozdelenie vyplývajúce z Dohody o administratívnej spolupráci by nemalo mať vplyv na rozpočet, a očakáva správu o tejto dohode v polovici trvania, ktorá bude vypracovaná v roku 2011, a konkrétne spoločnú analýzu EHSV a VR;

               7.

               víta výsledky hodnotenia uskutočneného spoločne EHSV a VR, týkajúceho sa malých dohôd o spolupráci v oblastiach, ktorých sa týka rozdelenie, a najmä ich závery, z ktorých vyplynulo, že nová riadiaca štruktúra zlepšila administratívnu spoluprácu medzi výbormi, že oddelené služby si udržali kvalitnú úroveň a zlepšili efektívnosť a že neboli potrebné dodatočné rozpočtové prostriedky; berie tiež na vedomie záver, že niektoré praktické aspekty spolupráce by sa v budúcnosti mali zlepšiť;

               8.

               víta úsilie, ktoré vynaložil EHSV v oblasti medziinštitucionálnej spolupráce v rámci IT systémov, predovšetkým v rokovaniach EHSV a VR s Komisiou o využívaní systému riadenia ľudských zdrojov Sysper2;

               9.

               berie na vedomie záruku EHSV týkajúcu sa kontrol, najmä že vnútorné pravidlá EHSV rátajú so systematickým overovaním ex ante a že toto overovanie sa zvyšuje prostredníctvom náhodných kontrol ex post najmä v oblastiach s veľkým objemom;

               10.

               víta úspešné fungovanie audítorského výboru EHSV, uskutočnené audity a nadväzné opatrenia k odsúhlaseným akčným plánom, ako aj ďalší rozvoj ukazovateľov kľúčovej aktivity a výkonnosti (KAPI) v roku 2008, ktorý uskutočnil útvar vnútorného auditu, a pripravenosť EHSV podporovať ostatné inštitúcie informovaním o skúsenostiach získaných pri rozvoji KAPI;

               11.

               pripomína, že členovia EHSV nevydávajú vyhlásenia o svojich finančných záujmoch ani nezverejňujú príslušné informácie o deklarovateľných profesionálnych činnostiach a odmeňovaných funkciách alebo činnostiach; požaduje, aby EHSV bezodkladne zaviedol túto povinnosť pre svojich členov;

               12.

               naliehavo tiež žiada, aby cestovné výdavky členov EHSV vychádzali len zo skutočných nákladov na cesty; ďalej navrhuje, aby sa diéty rovnali diétam, ktoré sa poskytujú poslancom Európskeho parlamentu; vyzýva generálneho tajomníka EHSV, aby do septembra 2010 informoval Výbor pre kontrolu rozpočtu Európskeho parlamentu o príslušných nových interných predpisoch, ktoré sa majú prijať;

               13.

               berie na vedomie skutočnosť, že ad hoc skupina predsedníctva EHSV zodpovedná za vypracovanie návrhov o revízii finančného štatútu členov ukončila svoju prácu a návrh sa preskúmava v príslušných orgánoch; nalieha na EHSV, aby oznámil výsledok tohto postupu;

               14.

               opätovne poukazuje na svoju pripomienku, že pravidlá obstarávania podľa nariadenia o rozpočtových pravidlách sú príliš ťažkopádne pre menšie inštitúcie; pripomína Komisii svoju požiadavku, aby viac využívala konzultácie s EHSV pri uskutočňovaní predbežných prác pred vypracúvaním akýchkoľvek budúcich pozmeňujúcich a doplňujúcich návrhov k nariadeniu o rozpočtových pravidlách s cieľom zaistiť, že sa plne zohľadnia obavy EHSV;

               15.

               chváli EHSV za kvalitný obsah výročnej správy o činnosti a víta zaradenie konkrétnych opatrení nadväzujúcich na predchádzajúce rozhodnutia Európskeho parlamentu o absolutóriu.

      (1)  Ú. v. EÚ L 71, 14.3.2008.

      (2)  Ú. v. EÚ C 273, 13.11.2009, s. 1.

      (3)  Ú. v. EÚ C 269, 10.11.2009, s. 1.

      (4)  Ú. v. EÚ C 273, 13.11.2009, s. 122.

      (5)  Ú. v. ES L 248, 16.9.2002, s. 1.

      (6)  Európska iniciatíva týkajúca sa transparentnosti.


title: Rozhodnutie č. H2 z  12. júna 2009 o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia (Text s významom pre EHP a dohodu medzi ES a Švajčiarskom)

text:
               24.4.2010

               SK

               Úradný vestník Európskej únie

               C 106/17

         ROZHODNUTIE č. H2
   z 12. júna 2009
   o spôsobe práce a zložení technickej komisie pre spracovanie údajov správnej komisie pre koordináciu systémov sociálneho zabezpečenia
   (Text s významom pre EHP a dohodu medzi ES a Švajčiarskom)
   2010/C 106/06
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého správna komisia posilňuje a rozvíja spoluprácu medzi členskými štátmi modernizáciou postupov na výmenu informácií, najmä úpravou informačného toku medzi inštitúciami na účely výmeny informácií elektronickými prostriedkami, pri zohľadnení vývoja spracovania údajov v každom členskom štáte; a prijíma spoločné štrukturálne pravidlá pre služby spracovania údajov, najmä o bezpečnosti a využívaní noriem, a stanoví ustanovenia pre fungovanie spoločnej časti týchto služieb,
   so zreteľom na článok 73 nariadenia (ES) č. 883/2004, na základe ktorého správna komisia stanovuje a určuje pracovné metódy a zloženie technickej komisie, ktorá predkladá správy a odôvodnené stanoviská pred prijatím rozhodnutí správnou komisiou podľa článku 72 písm. d),
   ROZHODLA TAKTO:
   Článok 1
   1.   Správna komisia zriadi technickú komisiu pre spracovanie údajov, ktorá je stanovená v článku 73 ods. 1 nariadenia (ES) č. 883/2004. Táto komisia sa nazýva „technická komisia“.
   2.   Technická komisia vykonáva funkcie stanovené v článku 73 ods. 2 nariadenia (ES) č. 883/2004.
   3.   Mandát týkajúci sa osobitných úloh technickej komisie stanovuje správna komisia, ktorá môže tieto úlohy podľa potreby upraviť.
   Článok 2
   Technická komisia prijíma svoje správy a odôvodnené stanoviská, ak je to potrebné, na základe technických dokumentov a štúdií. Môže požiadať vnútroštátne správne orgány o informácie, ktoré pokladá za potrebné na náležité plnenie svojich úloh.
   Článok 3
   1.   Technická komisia sa skladá z dvoch členov z každého členského štátu, z ktorých jeden je nominovaný ako stály člen a druhý ako jeho zástupca. Zástupca vlády členského štátu pre správnu komisiu postupuje generálnemu tajomníkovi správnej komisie nominácie z každého členského štátu.
   2.   Správy a odôvodnené stanoviská prijímajú jednoduchou väčšinou všetci členovia technickej komisie, každý členský štát s jedným hlasom, ktorý odovzdá stály člen alebo počas jeho neprítomnosti jeho zástupca. V správach alebo odôvodnených stanoviskách technickej komisie sa musí uvádzať, či sa k nim dospelo jednomyseľne alebo jednoduchou väčšinou. Ak sú schválené väčšinou, musia sa v nich vysvetliť závery alebo výhrady menšiny.
   3.   Technická komisia môže rozhodnúť o schválení správ a odôvodnených stanovísk pomocou písomného postupu, ak sa takýto postup schválil na predchádzajúcom zasadnutí technickej komisie.
   Na tento účel oznámi predseda členom správnej komisie znenie textu, ktorý sa má prijať. Členom sa poskytne lehota minimálne v trvaní desiatich pracovných dní, v rámci ktorej majú možnosť uviesť, že navrhnutý text zamietajú alebo že sa zdržia hlasovania. Ak neodpovedia v stanovenej lehote, považuje sa to za kladný hlas.
   Predseda môže rozhodnúť o začatí písomného postupu aj v prípade, že sa na zasadnutí technickej komisie nedosiahol predchádzajúci súhlas. V takomto prípade sa za kladné hlasy považujú iba písomné súhlasy s navrhnutým textom a dáva sa k dispozícii lehota minimálne 15 pracovných dní.
   Po uplynutí stanovenej lehoty predseda informuje členov o výsledku hlasovania. V prípade, že rozhodnutie bolo potvrdené požadovaným počtom kladných hlasov, považuje sa za prijaté v posledný deň lehoty, v rámci ktorej mali členovia vyjadriť stanovisko.
   4.   Ak člen technickej komisie počas písomného postupu navrhne zmeny a doplnenia textu, predseda buď:

               a)

               znova začne písomný postup informovaním členov o navrhovaných zmenách a doplneniach v súlade s postupom uvedeným v odseku 3, alebo

               b)

               zruší písomný postup, aby sa záležitosť mohla prediskutovať na ďalšom zasadnutí,

         podľa toho, ktorý postup považuje predseda za vhodný pre danú záležitosť.
   5.   Ak člen technickej komisie požiada pred uplynutím lehoty stanovenej na odpoveď o preskúmanie navrhovaného textu na zasadnutí s technickou komisiou, písomný postup sa zruší.
   Záležitosť sa preskúma na nasledujúcom zasadnutí technickej komisie.
   6.   Zástupca Komisie Európskych spoločenstiev alebo osoba, ktorú určí, vykonáva v technickej komisii funkciu poradcu.
   Článok 4
   Úrad predsedu technickej komisie zastáva každý polrok buď stály člen alebo iný vymenovaný úradník štátu, ktorého zástupca v správnej komisii zastáva v rovnakom období úrad predsedu tejto komisie. Predseda technickej komisie podá správu o činnostiach technickej komisie, ako to vyžaduje predseda správnej komisie.
   Článok 5
   Technická komisia môže zriadiť pracovné skupiny ad hoc na posúdenie osobitných otázok. Technická komisia opíše v pracovnom programe uvedenom v článku 7 úlohy, ktoré prevezmú takéto pracovné skupiny, časový plán na splnenie týchto úloh a finančné dosahy súvisiace s činnosťou pracovných skupín.
   Článok 6
   Sekretariát správnej komisie pripravuje a organizuje zasadnutia technickej komisie a vypracúva z nich zápisnice.
   Článok 7
   Technická komisia predkladá správnej komisii na schválenie podrobný pracovný program. Technická komisia taktiež každý rok podáva správnej komisii správu o svojich činnostiach a výsledkoch v súvislosti s pracovným programom a prípadné návrhy na jeho zmeny.
   Článok 8
   Akékoľvek opatrenie navrhnuté technickou komisiou, v súvislosti s ktorým vznikajú Komisii Európskych spoločenstiev výdavky, podlieha schváleniu zástupcom tejto inštitúcie.
   Článok 9
   Jazykmi technickej komisie sú jazyky uznané za úradné jazyky inštitúcií Spoločenstva v súlade s článkom 290 zmluvy.
   Článok 10
   Doplňujúce pravidlá ustanovené v pripojenej prílohe sa vzťahujú aj na technickú komisiu.
   Článok 11
   Toto rozhodnutie sa uverejní v Úradnom vestníku Európskej únie. Uplatňuje sa odo dňa nadobudnutia účinnosti nariadenia Európskeho parlamentu a Rady (ES) č. 987/2009 (2).

            Predsedníčka správnej komisie

         Gabriela PIKOROVÁ

      (1)  Ú. v. EÚ L 166, 30.4.2004, s. 1.

      (2)  Ú. v. EÚ L 284, 30.10.2009, s. 1.

      PRÍLOHA

         DOPLŇUJÚCE PRAVIDLÁ TECHNICKEJ KOMISIE

      1.   Účasť na zasadnutiach

                  a)

                  Ak sa úradujúci predseda nemôže zúčastniť zasadnutia technickej komisie, funkciu predsedu vykonáva jeho zástupca.

                  b)

                  Ak je nutné vzhľadom na charakter prerokúvaných otázok, na zasadnutia technickej komisie môže jej členov sprevádzať jeden alebo viacerí odborníci. Každá delegácia má spravidla najviac štyroch účastníkov.

                  c)

                  Zástupca Komisie Európskych spoločenstiev alebo člen sekretariátu alebo iná osoba určená generálnym tajomníkom správnej komisie sa zúčastňuje všetkých zasadnutí technickej komisie alebo jej pracovných skupín ad hoc. Ak je to pre prerokúvanú otázku dôležité, týchto zasadnutí sa môže zúčastniť aj zástupca iných útvarov Komisie Európskych spoločenstiev.

            2.   Hlasovanie

                  a)

                  Keď stály člen technickej komisie vykonáva funkciu predsedu, jeho zástupca hlasuje namiesto neho.

                  b)

                  Ak sa niektorý prítomný člen zdrží hlasovania, predseda ho vyzve, aby vysvetlil svoje dôvody na zdržanie sa hlasovania.

                  c)

                  Ak sa väčšina prítomných členov zdrží hlasovania, návrh, o ktorom sa má hlasovať, sa nepovažuje za zvážený.

            3.   Program

                  a)

                  Predbežný program každého zasadnutia technickej komisie vypracúva sekretariát po porade s predsedom technickej komisie. Pred podaním návrhu na zaradenie bodu do programu môže sekretariát, ak sa to javí potrebné, požiadať príslušné delegácie, aby k tejto otázke písomne predložili svoje stanoviská.

                  b)

                  Predbežný program spravidla pozostáva z bodov, v prípade ktorých bola sekretariátu doručená žiadosť člena alebo zástupcu Európskych spoločenstiev o ich zaradenie, a to v prípade potreby aj so súvisiacimi podkladmi, minimálne dvadsať dní pred začatím zasadnutia.

                  c)

                  Predbežný program sa zasiela členom technickej komisie, zástupcovi Komisie Európskych spoločenstiev a každej osobe, ktorá sa má zúčastniť zasadnutia, aspoň 10 pracovných dní pred začiatkom každého zasadnutia. Dokumenty týkajúce sa bodov programu sa im posielajú hneď, ako sú k dispozícii.

                  d)

                  Na začiatku každého zasadnutia schvaľuje technická komisia program zasadnutia. Na zaradenie akýchkoľvek iných bodov, než sú body uvedené v predbežnom programe, sa vyžaduje jednomyseľný súhlas správnej komisie. Okrem naliehavých prípadov si môžu členovia technickej komisie vyhradiť, že svoje konečné stanovisko k tým bodom, ktoré sú na predbežnom programe, ale ku ktorým nedostali príslušné dokumenty vo svojich jazykoch päť pracovných dní pred začiatkom zasadnutia, zaujmú až na nasledujúcom zasadnutí.

            4.   Pracovné skupiny ad hoc

                  a)

                  Predsedom pracovných skupín ad hoc je odborník určený predsedom technickej komisie po porade so zástupcom Komisie Európskych spoločenstiev, alebo ak to nie je možné, odborník zastupujúci štát, ktorého zástupca v správnej komisii vykonáva funkciu predsedu Komisie.

                  b)

                  Predseda pracovnej skupiny ad hoc sa dostaví na zasadnutie technickej komisie, na ktorom sa prerokúva správa príslušnej pracovnej skupiny ad hoc.

            5.   Administratívne otázky

                  a)

                  Predseda technickej komisie môže dať sekretariátu akékoľvek pokyny na usporiadanie zasadnutí a na realizáciu činností, ktoré patria do rozsahu pôsobnosti technickej komisie.

                  b)

                  Technická komisia sa zvoláva na základe pozývacieho listu, ktorý po porade s predsedom technickej komisie rozosiela sekretariát členom a zástupcovi Komisie Európskych spoločenstiev desať pracovných dní pred zasadnutím.


title: 2012/504/EÚ: Rozhodnutie Komisie zo 17. septembra 2012 týkajúce sa Eurostatu

text:
               18.9.2012

               SK

               Úradný vestník Európskej únie

               L 251/49

         ROZHODNUTIE KOMISIE
   zo 17. septembra 2012
   týkajúce sa Eurostatu
   (2012/504/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Nariadením Európskeho parlamentu a Rady (ES) č. 223/2009 z 11. marca 2009 o európskej štatistike (1) sa stanovuje základný právny rámec pre európsku štatistiku. Uvedené nariadenie odkazuje na Komisiu (Eurostat) ako na štatistický orgán Únie zodpovedný za rozvoj, tvorbu a šírenie európskej štatistiky.

               (2)

               Európsku štatistiku by mal rozvíjať, tvoriť a šíriť Eurostat v súlade so štatistickými zásadami stanovenými v Zmluve o fungovaní Európskej únie a v nariadení (ES) č. 223/2009, a mala by sa podrobnejšie rozpracovať v Kódexe postupov pre európsku štatistiku, ktorého revíziu a aktualizáciu vykonal Výbor pre Európsky štatistický systém 28. septembra 2011.

               (3)

               Nariadenie (EC) č. 223/2009 tiež stanovuje ochranu dôverných údajov, ktoré by mali byť používané výlučne na štatistické účely.

               (4)

               Komisia sa podujala posilniť štatistické riadenie v Únii a rešpektovať predmetné štatistické zásady (2). Tento záväzok bol potvrdený a ďalej rozvinutý v oznámení Európskemu parlamentu a Rade z 15. apríla 2011 pod názvom „Snaha o spoľahlivé riadenie kvality európskej štatistiky“ (3). Súčasné rozhodnutie by sa malo považovať za obnovený záväzok Komisie vo vzťahu k spoľahlivosti európskej štatistiky, ktorú rozvíja, tvorí a šíri Eurostat.

               (5)

               Nedávny vývoj týkajúci sa rámca hospodárskeho riadenia Únie mal vplyv na oblasť štatistiky a mal by sa zohľadniť. Týka sa to najmä nezávislosti v štatistickej oblasti tak, ako ju stanovuje nariadenie Európskeho parlamentu a Rady (EÚ) č. 1175/2011 zo 16. novembra 2011, ktorým sa mení a dopĺňa nariadenie Rady (ES) č. 1466/97 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (4).

               (6)

               V tomto kontexte, pokiaľ ide o obsadenie postu generálneho riaditeľa Eurostatu, jeho preradenie a uvoľnenie z funkcie, by sa mali právomoci Komisie ako menovacieho orgánu vykonávať v súlade so Služobným poriadkom, pri náležitom zohľadnení potreby garantovať nezávislosť, objektívnosť a efektívnosť výkonu jeho povinností, a pri dodržiavaní transparentného postupu založenom len na odborných kritériách.

               (7)

               Okrem toho boli Eurostatu zverené osobitné úlohy, a to prostredníctvom nariadenia Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva (5).

               (8)

               Navyše, ako sa stanovuje v oznámení Komisie Európskemu parlamentu a Rade o metóde tvorby štatistiky EÚ: vízia pre nasledujúce desaťročie (6), Eurostat by mal poskytovať vysokokvalitné štatistické služby aj prostredníctvom posilnenia vzťahov s orgánmi Únie v záujme predvídania štatistických potrieb a napredovania v oblasti používania existujúcej štatistiky. Súčasťou uvedeného je aj budovanie užších vzťahov s ostatnými útvarmi Komisie.

               (9)

               Štatistika by sa mala vymedziť pomocou odkazu na nariadenie (ES) č. 223/2009. Na účely tohto rozhodnutia by sa tiež malo rozlišovať medzi európskou štatistikou a ostatnými štatistikami.

               (10)

               Stanovovanie politických cieľov a určovanie toho, ktoré informácie sú potrebné na ich dosiahnutie, je záležitosťou tvorcov politiky. Na tieto činnosti by sa preto mal vzťahovať mandát a zodpovednosť príslušných útvarov Komisie, zatiaľ čo Eurostat by mal zabezpečiť programovanie činností týkajúcich sa európskej štatistiky, pričom sa zohľadnia potreby užívateľov, vývoj v oblasti príslušnej politiky a obmedzenia zdrojov.

               (11)

               Činnosti Komisie súvisiace s ostatnými štatistikami by mali byť predmetom postupu plánovania a koordinácie s cieľom zabezpečiť konsolidované informácie o týchto činnostiach. Tento proces by mal riadiť Eurostat a jeho rozsah by mal byť obmedzený na subjekty, v prípade ktorých existuje vzájomná dohoda medzi príslušným útvarmi Komisie a Eurostatom.

               (12)

               Európsku štatistiku určuje európsky štatistický program a zodpovedajúci ročný pracovný program.

               (13)

               Aby sa zabezpečila dôvera verejnosti voči európskej štatistike a podpora rozvoju, tvorbe a šíreniu vysokokvalitnej štatistiky Eurostatom, mal by sa rozvinúť a uplatňovať proces označovania európskej štatistiky vrátane šírenia európskej štatistiky pod logom Eurostatu.

               (14)

               Rozvoj, tvorbu a šírenie vysokokvalitnej európskej štatistiky by mal zabezpečovať generálny riaditeľ Eurostatu, ktorý je hlavným štatistikom. Okrem toho by medzi jeho úlohy mali patriť aj koordinácia štatistických činností Komisie s cieľom zabezpečiť kvalitu a minimalizovať spravodajské zaťaženie. S hlavným štatistikom by sa preto malo konzultovať aj o rozvoji a tvorbe ostatných štatistík.

               (15)

               Úzka spolupráca medzi Eurostatom a ostatnými útvarmi Komisie v oblasti štatistických činností a vhodná koordinácia týchto činností hlavným štatistikom by mala zabezpečiť súdržnosť a porovnateľnosť európskej štatistiky a lepšiu reakciu na budúce výzvy, najmä pokiaľ ide o potrebu minimalizovať spravodajské a administratívne zaťaženie. Na tie isté účely by sa mal poskytnúť prístup k administratívnym zdrojom údajov v rámci Komisie v miere potrebnej a nákladovo efektívnej pre rozvoj, tvorbu a šírenie európskej štatistiky.

               (16)

               Na spracovanie osobných údajov Eurostatom sa uplatňuje nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva (7) a o voľnom pohybe takýchto údajov. Okrem toho by mala byť európska štatistika na základe osobných údajov v členení podľa pohlavia, ak je to potrebné.

               (17)

               Preto je potrebné ďalej vymedziť a vyjasniť úlohu a povinnosti Eurostatu v rámci Komisie.

               (18)

               Rozhodnutie Komisie 97/281/ES z 21. apríla 1997 o úlohe Eurostatu v súvislosti s tvorbou štatistiky Spoločenstva (8) by sa malo zrušiť,

         ROZHODLA TAKTO:
   Článok 1
   Predmet úpravy
   Týmto rozhodnutím sa vymedzuje úloha a povinnosti Eurostatu v rámci vnútornej organizácie Komisie, pokiaľ ide o rozvoj, tvorbu a šírenie štatistiky.
   Článok 2
   Vymedzenie pojmov
   Na účely tohto rozhodnutia sa uplatňujú tieto vymedzenia pojmov:

               1.

               „Štatistika“ je štatistika podľa vymedzenia v článku 3 ods. 1 nariadenia (ES) č. 223/2009. Rozlišuje sa európska štatistika a ostatné štatistiky.

               2.

               „Európska štatistika“ je štatistika podľa článku 1 nariadenia (ES) č. 223/2009 a ktorú určuje ročný pracovný program pre európsku štatistiku.

               3.

               „Ostatné štatistiky“ sú štatistiky iné ako európska štatistika, ktoré sú špecifikované v postupe plánovania a koordinácie uvedenom v článku 5 ods. 2

         Článok 3
   Eurostat
   Eurostat je štatistickým orgánom Únie podľa článku 6 ods. 1 nariadenia (ES) č. 223/2009. Eurostat je útvar Komisie na čele s generálnym riaditeľom.
   Článok 4
   Štatistické zásady
   Eurostat rozvíja, tvorí a šíri európski štatistiku v súlade so štatistickými zásadami odbornej nezávislosti, nestrannosti, objektivity, spoľahlivosti, štatistickej dôvernosti a efektívnosti vynaložených nákladov, ako sú vymedzené v článku 2 ods. 1 nariadenia (ES) č. 223/2009 a podrobnejšie rozpracované v Kódexe postupov pre európsku štatistiku.
   Článok 5
   Plánovanie a programovanie
   1.   Činnosti súvisiace s európskou štatistikou sú určované európskym štatistickým programom podľa článku 13 nariadenia (ES) č. 223/2009 a ročným pracovným programom podľa článku 17 uvedeného nariadenia.
   2.   Činnosti súvisiace s ostatnými štatistikami podliehajú postupu plánovania a koordinácie, ktorý riadi Eurostat a prostredníctvom ktorého sa identifikujú. Rozsah tohto postupu je obmedzený na subjekty, v prípade ktorých existuje vzájomná dohoda medzi príslušnými útvarmi Komisie a Eurostatom.
   3.   Eurostat môže s ostatnými útvarmi Komisie na účely týchto činností vrátane činností súvisiacich s administratívnymi záznamami uzatvoriť osobitné vnútorné dohody.
   Článok 6
   Úlohy Eurostatu
   1.   Eurostat zodpovedá za rozvoj, tvorbu a šírenie európskej štatistiky.
   Na tento účel Eurostat najmä:

               a)

               zbiera a agreguje štatistické informácie potrebné na zostavovanie európskej štatistiky;

               b)

               rozvíja a podporuje štatistické normy, metódy a postupy;

               c)

               riadi Európsky štatistický systém, posilňuje spoluprácu medzi partnermi a zabezpečuje svoju vedúcu úlohu v oficiálnych štatistikách v rámci celého sveta;

               d)

               spolupracuje s medzinárodnými organizáciami a tretími krajinami, aby sa uľahčila porovnateľnosť európskej štatistiky so štatistikami zostavenými v iných štatistických systémoch a, ak je to vhodné, podporuje tretie krajiny v zlepšovaní ich štatistických systémov.

         2.   Eurostat zabezpečuje dostupnosť európskej štatistiky pre všetkých užívateľov v súlade so štatistickými zásadami, najmä zásadami odbornej nezávislosti, nestrannosti a štatistickej dôvernosti.
   Eurostat v tejto súvislosti poskytuje technické vysvetlenia a podporu potrebné pre používanie európskej štatistiky a môže používať vhodné komunikačné kanály a služby hovorcov na účely uverejnenia nových štatistických informácií.
   3.   Eurostat zabezpečuje spoluprácu a pravidelný konštruktívny dialóg s ostatnými útvarmi a v prípade potreby s poskytovateľmi údajov s cieľom zohľadniť potreby užívateľov, vývoj v oblasti príslušnej politiky a ostatné iniciatívy. Na tento účel sa informujú tie útvary Komisie, ktoré sú možnými užívateľmi osobitnej európskej štatistiky a zapájajú sa už v skorom štádiu do rozvoja novej alebo zmenenej štatistiky, okrem iného s cieľom porozumieť možným dôsledkom nových alebo zmenených štatistických metód, noriem a vymedzení pre politiku.
   4.   Eurostat koordinuje rozvoj a tvorbu ostatných štatistík. Na tento účel Eurostat:

               a)

               optimalizuje používanie existujúcich informácií, ktoré sa môžu použiť na štatistické účely, aby sa zabezpečila kvalita a minimalizovalo zaťaženie respondentov; na tento účel Eurostat vyzve ktorýkoľvek príslušný útvar Komisie, aby prispel k dosiahnutiu takého účelu;

               b)

               prijíma informácie od všetkých útvarov Komisie o rozsahu a znakoch kvality štatistiky, ktorú tieto útvary zostavujú, o významných zmenách v metodike tvorby štatistiky a o plánovaných nových zberoch údajov;

               c)

               poskytuje usmernenie, odbornú prípravu a odborné služby ostatným útvarom Komisie potrebné pre rozvoj a tvorbu ostatných štatistík, a to podľa dostupných zdrojov.

         Článok 7
   Generálny riaditeľ Eurostatu
   1.   V súvislosti s európskou štatistikou má generálny riaditeľ Eurostatu výlučnú zodpovednosť za rozhodovanie o procesoch, štatistických metódach, normách a postupoch a o obsahu a načasovaní štatistických uverejnení, v súlade s európskym štatistickým programom a ročným pracovným programom. Generálny riaditeľ Eurostatu pri výkone týchto úloh v oblasti štatistiky koná nezávisle; nevyžaduje ani neprijíma pokyny od inštitúcií a orgánov Únie, od žiadnej vlády členského štátu, ani od akejkoľvek inej inštitúcie, orgánu, úradu alebo subjektu.
   2.   Generálny riaditeľ Eurostatu je povoľujúcim úradníkom pre vykonávanie rozpočtových prostriedkov pridelených Eurostatu.
   Článok 8
   Hlavný štatistik
   1.   Generálny riaditeľ Eurostatu sa považuje za hlavného štatistika.
   2.   Hlavný štatistik:

               a)

               zodpovedá za rozvoj, tvorbu a šírenie európskej štatistiky v rámci Komisie;

               b)

               zodpovedá za koordináciu rozvoja a tvorby ostatných štatistík podľa článku 5 ods. 2 a článku 6 ods. 4;

               c)

               zastupuje Komisiu na medzinárodných štatistických fórach, najmä pokiaľ ide koordináciu štatistických činností inštitúcií a orgánov Únie podľa článku 6 ods. 3 nariadenia (ES) č. 223/2009;

               d)

               predsedá Výboru pre Európsky štatistický systém podľa článku 7 nariadenia (ES) č. 223/2009;

               e)

               pripravuje programy podľa článku 5 ods. 1 tohto rozhodnutia v úzkej konzultácii s ostatnými útvarmi Komisie, pričom sa čo najviac zohľadňujú potreby užívateľov a iný príslušný vývoj;

               f)

               pôsobí ako kontaktná osoba medzi Európskym štatistickým systémom (ESS) a Európskym poradným grémiom pre riadenie v oblasti štatistiky vo všetkých veciach týkajúcich sa vykonávania Kódexu postupov pre európsku štatistiku v rámci celého ESS.

         3.   Ktorýkoľvek útvar, ktorý má v úmysle začať činnosti zahŕňajúce tvorbu štatistiky, konzultuje s hlavným štatistikom v skorom štádiu prípravy príslušných činností. Hlavný štatistik môže v tejto súvislosti navrhnúť odporúčania. Iniciatívy, ktoré nesúvisia s rozvojom, tvorbou a šírením európskej štatistiky, najmä v prípade špecifických medziútvarových dohôd, spadajú v celom rozsahu do zodpovednosti príslušného útvaru.
   Článok 9
   Prístup k administratívnym záznamom
   1.   Aby sa znížilo zaťaženie respondentov, Eurostat má právo na prístup k administratívnym údajom v rámci útvarov Komisie, pričom sa uplatňujú pravidlá dôvernosti stanovené v právnych predpisoch Únie, a má právo tieto administratívne údaje použiť v štatistikách v miere, v akej sú tieto údaje relevantné pre rozvoj, tvorbu a šírenie európskej štatistiky.
   2.   Eurostat sa konzultuje a môže byť zapojený do počiatočného návrhu, následného rozvoja a zastavenia administratívnych registrov a databáz zriadených a vedených ostatnými útvarmi Komisie, v záujme uľahčenia ďalšieho používania údajov obsiahnutých v týchto registroch a databázach na účely európskej štatistiky. Na tento účel má Eurostat právo navrhovať normalizačné činnosti týkajúce sa administratívnych záznamov, ktoré sú relevantné pre tvorbu európskej štatistiky.
   3.   V záujme posilnenia efektívnosti ustanovení tohto článku každý útvar Komisie zabezpečuje, aby sa na základe žiadosti udelil Eurostatu prístup k administratívnym údajom, a to v miere, ktorá je potrebná na rozvoj, tvorbu a šírenie európskej štatistiky, v súlade s pravidlami zaobchádzania s utajovanými informáciami stanovenými v právnych predpisoch Únie.
   Článok 10
   Kódex postupov pre európsku štatistiku
   1.   Podľa článku 11 nariadenia (ES) č. 223/2009 európsku štatistiku rozvíja, tvorí a šíri Eurostat v súlade s Kódexom postupov pre európsku štatistiku, ktorý bol revidovaný a aktualizovaný Výborom pre Európsky štatistický systém.
   2.   Eurostat zapojí Európske poradné grémium pre riadenie v oblasti štatistiky do všetkých opatrení týkajúcich sa Kódexu postupov pre európsku štatistiku v súlade s mandátom tohto grémia.
   3.   Eurostat monitoruje účinné vykonávanie Kódexu postupov pre európsku štatistiku štatistickými orgánmi členských štátov.
   Článok 11
   Zabezpečenie kvality a označovanie
   1.   Eurostat zabezpečuje riadenie kvality európskej štatistiky. Na tento účel a na základe stanovených kritérií kvality Eurostat pri plnení požiadaviek používateľov na štatistiku s rôznymi profilmi kvality:

               a)

               monitoruje a hodnotí kvalitu údajov, ktoré zbiera alebo ktoré sú mu doručené, a podáva správy o kvalite európskej štatistiky, ktorú šíri;

               b)

               podporuje a uplatňuje proces označovania európskej štatistiky;

               c)

               overuje údaje, za ktoré je Eurostat zodpovedný v kontexte posilneného hospodárskeho riadenia Únie a uplatňuje všetky právomoci, ktoré boli Eurostatu osobitne udelené v príslušných postupoch.

         2.   Eurostat stanovuje rámec zabezpečenia kvality, ktorý odráža prijaté opatrenia alebo opatrenia, ktoré sa majú prijať, v záujme riadneho vykonávania Kódexu postupov pre európsku štatistiku.
   Článok 12
   Používanie dôverných údajov
   1.   Generálny riaditeľ Eurostatu prijme všetky potrebné opatrenia na zabezpečenie dodržiavania štatistickej dôvernosti.
   2.   K údajom, ktoré sa považujú za dôverné podľa článku 3 ods. 7 nariadenia (ES) č. 223/2009, majú v súlade s ustanoveniami kapitoly V toho istého nariadenia prístup len úradníci a ostatní zamestnanci Eurostatu a ostatné fyzické osoby vykonávajúce pre Eurostat prácu na základe zmluvy, ak sú také údaje potrebné na tvorbu európskej štatistiky a v rámci ich špecifickej pracovnej oblasti.
   3.   Generálny riaditeľ Eurostatu okrem toho prijíma všetky potrebné opatrenia na ochranu údajov, ktorých sprístupnenie by spôsobilo ujmu záujmom Únie alebo záujmom členského štátu, ktorého sa týkajú.
   Článok 13
   Zrušenie
   Rozhodnutie 97/281/ES sa zrušuje.
   Odkazy na zrušené rozhodnutie sa považujú za odkazy na toto rozhodnutie.

      V Bruseli 17. septembra 2012

            Za Komisiu

            predseda

         José Manuel BARROSO

      (1)  Ú. v. EÚ L 87, 31.3.2009, s. 164.

      (2)  Oznámenie Komisie Európskemu parlamentu a Rade týkajúce sa nezávislosti, bezúhonnosti a zodpovednosti štatistických orgánov členských štátov a Spoločenstva (KOM(2005) 217 v konečnom znení).

      (3)  KOM(2011) 211 v konečnom znení.

      (4)  Ú. v. EÚ L 306, 23.11.2011, s. 12.

      (5)  Ú. v. EÚ L 145, 10.6.2009, s. 1.

      (6)  KOM(2009) 404 v konečnom znení.

      (7)  Ú. v. ES L 8, 12.1.2001, s. 1.

      (8)  Ú. v. ES L 112, 29.4.1997, s. 56.


title: Rozhodnutie č. S6 z  22. decembra 2009 o registrácii v členskom štáte bydliska podľa článku 24 nariadenia (ES) č. 987/2009 a zostavovaní registrov stanovených v článku 64 ods. 4 nariadenia (ES) č. 987/2009 (Text s významom pre EHP a dohodu medzi ES a Švajčiarskom)

text:
               27.4.2010

               SK

               Úradný vestník Európskej únie

               C 107/6

         ROZHODNUTIE č. S6
   z 22. decembra 2009
   o registrácii v členskom štáte bydliska podľa článku 24 nariadenia (ES) č. 987/2009 a zostavovaní registrov stanovených v článku 64 ods. 4 nariadenia (ES) č. 987/2009
   (Text s významom pre EHP a dohodu medzi ES a Švajčiarskom)
   2010/C 107/04
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého je správna komisia zodpovedná za riešenie všetkých správnych otázok a otázok výkladu, ktoré vznikajú v súvislosti s ustanoveniami nariadenia (ES) č. 883/2004 a nariadenia (ES) č. 987/2009 (2),
   so zreteľom na článok 35 ods. 2 uvedeného nariadenia (ES) č. 883/2004,
   so zreteľom na článok 24, článok 64 ods. 4 a 6 nariadenia (ES) č. 987/2009 a článok 74 nariadenia (ES) č. 883/2004,
   konajúc v súlade s podmienkami ustanovenými v článku 71 ods. 2 nariadenia (ES) č. 883/2004,
   ROZHODLA TAKTO:
   Pravidlá registrácie podľa článku 24 nariadenia (ES) č. 987/2009 (ďalej len „vykonávacie nariadenie“) a vedenia registra stanoveného v článku 64 ods. 4 vykonávacieho nariadenia sú takéto:
   I.   Registrácia stanovená v článku 24 vykonávacieho nariadenia

               1.

               Na účely uplatňovania článku 24 vykonávacieho nariadenia sa stanovuje tento postup.
               Príslušná inštitúcia na žiadosť danej osoby pošle príslušný dokument v súlade s článkom 17, 22, 24, 25 alebo 26 nariadenia (ES) č. 883/2004 (ďalej len „základné nariadenie“) a článkom 24 ods. 1 vykonávacieho nariadenia (ďalej len „ nárokový doklad “) danej osobe, ktorá musí tento doklad odovzdať inštitúcii miesta svojho bydliska pri registrácii v súvislosti s priznaním vecných dávok.
               Na žiadosť inštitúcie miesta bydliska zašle príslušná inštitúcia tejto inštitúcii nárokový doklad.
               Príslušná inštitúcia informuje inštitúciu miesta bydliska o všetkých zmenách alebo zrušení nárokového dokladu. Prijímajúca inštitúcia musí takúto zmenu alebo zrušenie odosielajúcej inštitúcii potvrdiť alebo takúto zmenu alebo zrušenie namietať.
               Inštitúcia miesta bydliska informuje príslušnú inštitúciu o registrácii danej osoby a všetkých zmenách alebo zrušení tejto registrácie. Inštitúcia miesta bydliska takéto informácie poskytuje hneď, ako má k dispozícii takéto podstatné informácie. Prijímajúca inštitúcia musí takúto zmenu alebo zrušenie odosielajúcej inštitúcii potvrdiť alebo takúto zmenu alebo zrušenie namietať.

               2.

               Náklady na vecné dávky sa nahrádzajú podľa článkov 35 a 41 základného nariadenia a článkov 62 a 63 vykonávacieho nariadenia s účinnosťou od:

                           a)

                           dátumu, keď podľa právnych predpisov príslušného členského štátu vznikne nárok na vecné dávky, ktorý je zaznamenaný v nárokom doklade;

                           b)

                           dátumu zmeny bydliska alebo registrácie, ak je tento dátum neskorší ako dátum uvedený v písm. a) a zároveň je zaznamenaný v doklade, ktorý vydala inštitúcia miesta bydliska podľa článku 24 ods. 2 vykonávacieho nariadenia.

                     Ak rodinní príslušníci poistenca, dôchodca alebo niektorý jeho rodinný príslušník má stále nárok na poberanie dávok v súvislosti s vykonávaním profesijnej činnosti alebo poberaním náhradného príjmu, v súlade s právnymi predpismi krajiny jeho bydliska alebo iného členského štátu začne sa registrácia podľa uvedených nariadení, prednostne, dňom nasledujúcim po dátume zániku takéhoto nároku.

               3.

               Dátum, od ktorého sa nebudú ďalej hradiť náklady na vecné dávky podľa článkov 35 a 41 základného nariadenia a článkov 62 a 63 vykonávacieho nariadenia, je dátum zrušenia registrácie, ktorý inštitúcia miesta bydliska oznámi príslušnej inštitúcii, alebo dátum zrušenia nárokového dokladu, ktorý príslušná inštitúcia oznámi inštitúcii miesta bydliska.
               Tento dátum, ktorý sa uvedie v doklade o zrušení, je deň, ktorým sa končí platnosť nárokového dokladu, konkrétne:

                           i)

                           deň úmrtia alebo deň, od ktorého daná osoba zmení bydlisko do iného členského štátu;

                           ii)

                           deň, ktorým vznikne podľa právnych predpisov krajiny bydliska alebo iného členského štátu nárok na vecné dávky v súvislosti s vykonávaním profesijnej činnosti alebo v súvislosti s priznaním dôchodku v súlade s uvedenými nariadeniami;

                           iii)

                           deň, ktorým rodinní príslušníci podľa právnych predpisov členského štátu bydliska prestávajú spĺňať podmienky pre nárok na vecné dávky ako rodinní príslušníci.

                     Povinnosťou všetkých národných inštitúcií je konať tak, aby sa minimalizovalo obdobie od dátumu zániku nároku alebo registrácie do dátumu odoslania dokladu o zrušení. Najmä určenie bydliska poistenca by malo podliehať riadnemu preskúmaniu v súlade s článkom 11 vykonávacieho nariadenia.

         II.   Register stanovený v článku 64 ods. 4 vykonávacieho nariadenia

      Rodinní príslušníci poistencov, dôchodcovia a/alebo ich rodinní príslušníci

               1.

               Inštitúcia miesta bydliska členského štátu, ktorý je uvedený v prílohe 3 k vykonávaciemu nariadeniu, vypočíta pevne stanovenú sumu vecných dávok poskytovaných rodinným príslušníkom poistenca podľa článku 17 základného nariadenia a dôchodcom a/alebo ich rodinným príslušníkom podľa článku 24, 25 alebo 26 základného nariadenia na základe registra, ktorý sa na tento účel aktualizuje, a to tak, že ako základ výpočtu použije vlastné informácie alebo informácie získané od inej inštitúcie, ktoré sa týkajú získania nároku alebo jeho pozastavenia či zrušenia.
               V registroch uvedených v článku 64 ods. 4 vykonávacieho nariadenia sa uvádza počet mesačných pevne stanovených súm splatných za jeden rok za každého rodinného príslušníka poistenca, dôchodcu a/alebo jeho rodinného príslušníka.

               2.

               Na účely výpočtu počtu mesačných paušálnych platieb sa obdobie, počas ktorého si príslušné osoby môžu uplatniť nárok na dávky, počíta v mesiacoch.
               Počet mesiacov sa získa tak, že sa do výpočtu ako celý mesiac započíta kalendárny mesiac, ktorý obsahuje deň, od ktorého sa vykonáva výpočet pevne stanovených súm.
               Kalendárny mesiac, počas ktorého nárok zanikol, sa do výpočtu nezapočíta, ak nejde o celý mesiac.
               Ak je celé obdobie kratšie ako jeden mesiac, počíta sa ako jeden mesiac.
               V prípade, že sa osoba počas obdobia uplatňovania nároku presunie z jednej vekovej skupiny do inej, mesiac, v ktorom zmena vekovej skupiny nastala, sa celý započíta ako mesiac vo vyššej vekovej skupine.

         III.   Záverečné ustanovenia

   Toto rozhodnutie sa uverejní v Úradnom vestníku Európskej únie. Uplatňuje sa odo dňa nadobudnutia účinnosti vykonávacieho nariadenia.

            Predsedníčka správnej komisie

         Lena MALMBERG

      (1)  Ú. v. EÚ L 166, 30.4.2004, s. 1.

      (2)  Ú. v. EÚ L 284, 30.10.2009, s. 1.


title: Rozhodnutie Komisie (EÚ) 2017/133 z 25. januára 2017 o zachovaní odkazu na harmonizovanú normu EN 14342:2013 „Drevené podlahoviny: Vlastnosti, posudzovanie zhody a označovanie“ v Úradnom vestníku Európskej únie s obmedzením v súlade s nariadením Európskeho parlamentu a Rady (EÚ) č. 305/2011 (Text s významom pre EHP )

text:
               26.1.2017

               SK

               Úradný vestník Európskej únie

               L 21/113

         ROZHODNUTIE KOMISIE (EÚ) 2017/133
   z 25. januára 2017
   o zachovaní odkazu na harmonizovanú normu EN 14342:2013 „Drevené podlahoviny: Vlastnosti, posudzovanie zhody a označovanie“ v Úradnom vestníku Európskej únie s obmedzením v súlade s nariadením Európskeho parlamentu a Rady (EÚ) č. 305/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 18 ods. 2,
   keďže:

               (1)

               Podľa nariadenia (EÚ) č. 305/2011 majú harmonizované normy uvedené v článku 17 spĺňať požiadavky harmonizovaného systému stanovené v uvedenom nariadení alebo prostredníctvom neho.

               (2)

               Európsky výbor pre normalizáciu (CEN) prijal v júli 2013 harmonizovanú normu EN 14342:2013 „Drevené podlahoviny: Vlastnosti, posudzovanie zhody a označovanie“. Odkaz na túto normu bol následne uverejnený v Úradnom vestníku Európskej únie
                   (2).

               (3)

               Nemecko 21. augusta 2015 predložilo formálnu námietku v súvislosti s harmonizovanou normou EN 14342:2013. Formálna námietka sa týkala bodu 4.4 uvedenej normy o metódach posudzovania a kritériách pre určité nebezpečné látky a požadovalo sa v nej zrušenie odkazu na túto normu v Úradnom vestníku Európskej únie alebo prípadne obmedzenie, na základe ktorého by z rozsahu pôsobnosti uvedeného odkazu bol vylúčený bod 4.4 uvedenej normy.

               (4)

               Podľa stanoviska Nemecka uvedená norma neobsahuje žiadne harmonizované metódy posudzovania parametrov predmetných stavebných výrobkov vo vzťahu k podstatnej vlastnosti, pokiaľ ide o uvoľňovanie iných nebezpečných látok. V bode 4.4 normy sa uvádza, že overovanie a vyhlásenie týkajúce sa uvoľňovania alebo obsahu ďalších nebezpečných látok, okrem tých, ktorých sa týkajú iné ustanovenia tejto normy, by sa mali vykonávať s ohľadom na vnútroštátne opatrenia platné v mieste používania.

               (5)

               Nemecko považuje tento nedostatok za porušenie článku 17 ods. 3 nariadenia (EÚ) č. 305/2011, keďže predmetná norma úplne nespĺňa požiadavky stanovené v príslušnom mandáte, ako sa predpokladá v článku 18.

               (6)

               Nemecko okrem toho zdôraznilo dôležitosť vhodnej úpravy uvoľňovania takýchto iných nebezpečných látok, predovšetkým prchavých organických zlúčenín, v rámci harmonizovaných noriem najmä pre predmetné drevené výrobky.

               (7)

               Z týchto dôvodov Nemecko požiadalo o zrušenie odkazu na uvedenú normu alebo prípadne o jeho obmedzenie vylúčením bodu 4.4 z rozsahu pôsobnosti odkazu, čo by členským štátom umožnilo prijať vnútroštátne opatrenia na posudzovanie parametrov v súvislosti s predmetnou podstatnou vlastnosťou, pokiaľ ide o vypúšťanie iných nebezpečných látok.

               (8)

               Pri posudzovaní prípustnosti predložených tvrdení treba uviesť, že pokiaľ by sa alternatívna žiadosť Nemecka mala chápať ako samostatná žiadosť s cieľom umožniť členským štátom zaviesť vnútroštátne opatrenia na stanovenie dodatočných požiadaviek, takáto žiadosť by sa nezameriavala na obsah normy EN 14342:2013 a mala by sa preto považovať za neprípustnú. Keďže však znenie žiadosti jednoznačne smeruje k obmedzeniu rozsahu pôsobnosti odkazu na uvedenú normu, súvisiace vyhlásenia Nemecka o dôsledkoch takéhoto obmedzenia by sa mali považovať len za súčasť argumentácie predkladanej v rámci formálnej námietky a nemali by sa preto posudzovať oddelene.

               (9)

               Podľa článku 17 ods. 3 nariadenia (EÚ) č. 305/2011 sa v harmonizovaných normách stanovujú metódy a kritériá posudzovania parametrov výrobkov, na ktoré sa uvedené normy vzťahujú, v súvislosti s ich podstatnými vlastnosťami. Presne ako tvrdí Nemecko, bod 4.4 normy EN 14342:2013 predstavuje len odkaz na platné vnútroštátne opatrenia. V tejto súvislosti norma EN 14342:2013 nespĺňa požiadavky stanovené v článku 17 ods. 3 nariadenia (EÚ) č. 305/2011.

               (10)

               Okrem toho sa v judikatúre Súdneho dvora (3) uvádza, že členské štáty nie sú oprávnené zaviesť vnútroštátne opatrenia na posudzovanie parametrov v súvislosti s akoukoľvek podstatnou vlastnosťou nad rámec toho, čo je uvedené v harmonizovaných normách, pokiaľ ide o uvádzanie na trh alebo používanie stavebných výrobkov, na ktoré sa vzťahujú uvedené normy. Obsah normy EN 14342:2013 je preto v rozpore aj s týmito zásadami.

               (11)

               Preto a s ohľadom na skutočnosť, že nariadenia sú priamo uplatniteľné, by sa bod 4.4 normy EN 14342:2013 nemal uplatňovať, a to nezávisle od výsledku tohto konania o formálnej námietke.

               (12)

               Keďže sa však v judikatúre Súdneho dvora (4) potvrdzuje vyčerpávajúca povaha harmonizovaného systému stanoveného v nariadení (EÚ) č. 305/2011 alebo na jeho základe, neplatnosť bodu 4.4 normy EN 14342:2013 neznamená, že členské štáty môžu prijímať vnútroštátne opatrenia na posudzovanie parametrov v súvislosti s podstatnou vlastnosťou týkajúcou sa uvoľňovania iných nebezpečných látok.

               (13)

               Na základe obsahu normy EN 14342:2013, ako aj informácií, ktoré predložili Nemecko, iné členské štáty, výbor CEN a zástupcovia priemyslu, a po porade s výbormi zriadenými na základe článku 64 nariadenia (EÚ) č. 305/2011 a článku 22 nariadenia Európskeho parlamentu a Rady (EÚ) č. 1025/2012 (5) treba poznamenať, že neboli vyjadrené žiadne podstatné námietky voči tomu, aby bol odkaz na uvedenú normu naďalej uverejnený v Úradnom vestníku Európskej únie. Vylúčenie bodu 4.4 z rozsahu pôsobnosti odkazu uverejneného v Úradnom vestníku Európskej únie sa stretlo s obavami, a to na základe výkladu judikatúry Súdneho dvora, pretože členské štáty, pokiaľ zastávajú názor, že bezpečnosť výrobku nie je dostatočne zabezpečená, by mohli stanoviť požiadavky obmedzujúce voľný pohyb týchto výrobkov. Súdny dvor však už uviedol, že takýto výklad by spochybňoval potrebný účinok („effet utile“) harmonizácie v tejto oblasti (6).

               (14)

               Údajná neúplnosť tejto normy by preto nemala byť považovaná za dostatočný dôvod na akceptovanie prvej žiadosti Nemecka o úplné zrušenie odkazu na normu EN 14342:2013 v Úradnom vestníku Európskej únie. Táto žiadosť by sa preto mala zamietnuť.

               (15)

               Pokiaľ ide o alternatívnu žiadosť o obmedzenie odkazu vylúčením bodu 4.4 z rozsahu jeho pôsobnosti, najprv treba pripomenúť, že sa uvedený bod, ako už bolo preukázané, nemá uplatňovať, nezávisle od výsledku tohto konania o formálnej námietke. Avšak z dôvodu jasnosti treba uvedený neplatný bod z odkazu výslovne vylúčiť.

               (16)

               Odkaz na normu EN 14342:2013 by sa preto mal zachovať, treba však zaviesť obmedzenie, ktorým sa bod 4.4 uvedenej normy vylúči z rozsahu pôsobnosti odkazu,

         PRIJALA TOTO ROZHODNUTIE:
   Článok 1
   Odkaz na harmonizovanú normu EN 14342:2013 „Drevené podlahoviny: Vlastnosti, posudzovanie zhody a označovanie“ sa zachováva s obmedzením.
   Komisia do zoznamu odkazov na harmonizované normy uverejneného v Úradnom vestníku Európskej únie dopĺňa toto obmedzenie: „Bod 4.4 normy EN 14342:2013 sa vylučuje z rozsahu pôsobnosti uverejneného odkazu.“
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      V Bruseli 25. januára 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 88, 4.4.2011, s. 5.

      (2)  Oznámenie Komisie v rámci vykonávania nariadenia Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ C 259, 8.8.2014, s. 1). Najnovšie zverejnenie: Oznámenie Komisie v rámci vykonávania nariadenia Európskeho parlamentu a Rady (EÚ) č. 305/2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ C 398, 28.10.2016, s. 7).

      (3)  Pozri najmä rozsudok Súdneho dvora vo veci C-100/13 (Komisia/Nemecko), bod 55 a ďalšie.

      (4)  Pozri rozsudok Súdneho dvora vo veci C-100/13 (Komisia/Nemecko), bod 62.

      (5)  Nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (Ú. v. EÚ L 316, 14.11.2012, s. 12).

      (6)  Pozri rozsudok Súdneho dvora vo veci C-100/13 (Komisia/Nemecko), bod 60.